钦定古今图书集成/方舆汇编/边裔典/第040卷 > 江南经略 > 《御寇说》
## 钦定古今图书集成/方舆汇编/边裔典/第040卷 > 江南经略 > 《御寇说》

“倭寇犯境，百姓被杀死者若干人，流离迁徙，所在村
墟，为之一空。有司深关固闭，任其四郊杀掠，其意止
欲保全仓库城池，以免罪责。甚不得已，纷纷抽点壮
丁民快，皆素不教练之民，驱之杀贼，以致一人见杀，
千人自溃，徒长贼威。窃思祖宗于辽阳、山左、江、浙、闽、
广沿海设立卫所，镇戍连络，每年伺候调发舟师出”
海。又设都指挥一员统领诸卫，专以备倭为名。今倭
寇凭陵，所在束手。当事者拘碍文法，动以擅调官军
为辞。按《大明律》擅调官军内一款云：其暴兵猝至，欲
来攻袭，事有警急及程途遥远者，并听从便，火速调
拨军马，乘机剿捕。若寇贼滋蔓，应合会捕者，邻近卫
所虽非所属，亦得调发策应。若不即调遣会合，或不
即申报上司，及邻近卫所不即发兵策应者，与擅调
官军罪同。此各卫得自调拨策应之明文也。今贼杀
害人民，摇动畿辅苏松内地，城门经月不开，百姓危
迫，各卫拥兵深居，坐糜国家月廪。贼在近郊，不发一
矢，忍以百姓生灵饵贼，岂计之得哉？夫以沿海卫所
自足备御，乃既不能“把扼外海，而俾之突入内地，独
民兵支吾，玩愒养寇。及其势不可支，然后请旨动调
大军，是虚设沿海数百万之兵也。况俟朝廷命下，动
经旬月，吾民餍饱豺狼之腹已久矣。贼闻大军之集，
倏忽遁去。虽貔貅百万，怅望空波，徒使百姓驿骚而
已。宜遵照祖宗设立备倭之意，并按《大明律》”，“军攻调
拨策”应，督令卫所将校精教练、慎斥堠、勤会哨，俟贼
之来，于海中截杀之。盖贼在海中，舟船火器皆不我
敌，又多饥乏；苟一登陆，如螃蟹出筐，不可御矣。务严
立条例，御贼于外海者为上功；能把截海口不使登
岸，亦以功论。贼从某港入，系某卫所汛地，该弁杀无
赦。其有司闭城坐视，四郊之民肝脑涂地者，同“失守
城池”论。庶人知效死，而贼不能犯矣。